D. Švantner, poslanec: (2002-03-14):
Maďarská koalícia má dvoch ministrov, má jedného podpredsedu vlády, má jedného podpredsedu parlamentu, darovali ste jej Slovnaft, IRB, Piešťanské kúpele, a pritom pán Bugár vystupuje tak, ako vystúpil v nedeľu v relácii „O päť minút dvanásť“, kde obhajoval zrušenie Benešových dekrétov a obhajoval odškodnenie Maďarov, ktorí boli odsunutí zo Slovenska. Ja neviem, ako je možné, že pri tomto všetkom vy ešte apelujete na nás, že pán podpredseda parlamentu nespravil nič protizákonné. Jedna vec je, či robí niečo protizákonné, a druhá vec je, ako vystupuje ako podpredseda parlamentu Slovenskej republiky. Však on by mal byť jeden z tých, ktorý by mal obhajovať záujmy Slovenskej republiky. Povedzte mi kedy, keď došlo k nejakému sporu v názoroch medzi Slovenskou republikou a Maďarskou republikou, sa on zastal Slovenskej republiky? Však už si to konečne uvedomte, že treba hodnotiť tieto veci nielen v zmysle zákonnosti alebo protizákonnosti, ale aj morálneho kódexu a charakteru toho človeka. Ďakujem. J. Migaš, predseda NR SR: Pán poslanec Hofbauer, nech sa páči. R. Hofbauer, poslanec: Pán kolega Tatár, mrhaním času je niečo podstatne iné než táto rozprava. Domnievam sa, že mrhaním času parlamentu sú nekončiace poslanecké návrhy zákonov a noviel zákonov, predkladané jedincami z politickej minority, ktorá má nulovú občiansku podporu. Takže to na margo toho, čo je mrhaním času v parlamente. Čo sa týka údajnej hanby slovenského parlamentu, no to sa domnievam, že to je práve konanie Strany maďarskej koalície, pretože Strana maďarskej koalície prácne usiluje a realizuje vykopávanie zákopovej vojny a zákopov medzi občanmi Slovenskej republiky slovenskej národnosti a maďarskej národnosti. Načo je to dobré? Načo je vám dobré kriesenie ducha predtrianonskej zmluvy? Načo je vám dobré kriesenie ducha Benešových dekrétov? Veď to sú len návraty smerom dozadu, návraty do minulosti! Strana maďarskej koalície skutočne nemá žiadny iný pozitívny program smerom dopredu? To sú len stále návraty smerom do feudalizmu? A čo sa týka poznámky, že táto rozprava je v rozpore s názormi slobodného sveta a vôbec aj debata o zákone o zahraničných Maďaroch, tak potom asi celá Rakúska republika koná v rozpore s názormi slobodného sveta a Rakúsko je asi neslobodný svet, pretože Rakúsko si uplatňovanie tohto zákona na svojom teritóriu vyprosilo, Maďarská republika vyňala tento zákon z pôsobnosti na území Rakúskej republiky. Takže o čom sa tu bavíme? Predsa tento zákon, ktorý maďarský parlament prijal, sa vzťahuje na občanov iného štátu a uplatňuje maďarskú jurisdikciu na území iného štátu. Takýto vplyv zákon o zahraničných Slovákoch nemá. Takže nemýľte si tu hrušky s jablkami, pretože ak vy nepoznáte oba zákony – o zahraničných Slovákoch aj zahraničných Maďaroch –, tak si ich aspoň preštudujte. J. Migaš, predseda NR SR: Pani poslankyňa Marta Podhradská, nech sa páči. M. Podhradská, poslankyňa: Ďakujem za slovo, pán predseda. Na rozdiel od pána poslanca Cupera sa nečudujem, že sa pán poslanec Tatár unúval vystúpiť. Myslím si, že ten, kto tvrdí o zákone o zahraničných Maďaroch a zákone o zahraničných Slovákoch, že sú totožné a takto ich chápe, zákonite si myslí, že tribúna v slovenskom parlamente je „kecpult“ a že je tu postavená na to, aby tu mohol tárať také nezmysly, ako nám pred chvíľou predviedol pán poslanec Tatár. Pán poslanec Tatár, zákony, ktoré prijal slovenský parlament – nemusíte so všetkými súhlasiť –, by ste mali rešpektovať, ale predovšetkým by ste ich mali poznať. Keby ste ich poznali, tak by ste tú takú „sprostosť“, ja iné slovo nemôžem povedať, len toto, lebo toto je najpríhodnejšie na to, čo ste tu pred chvíľou predviedli, porovnávajúc oba zákony, keby ste teda zákon o zahraničných Slovákoch skutočne poznali, tak by ste takú „sprostosť“ nemohli povedať. J. Migaš, predseda NR SR: Reakcia na faktické poznámky – pán poslanec Tatár, nech sa páči. P. Tatár, poslanec: Ďakujem za slovo. Pánovi poslancovi Zelníkovi chcem pripomenúť, že Národná rada sa naozaj nikdy neuzniesla o ničom, čo by spomínalo preukaz zahraničných Maďarov. Takže s tým sa naozaj neoplatí tu argumentovať, nepatrí to sem. Pánovi Cuperovi, ale aj pani Podhradskej chcem povedať, že ja tu rozprávam do mikrofónu, nie do „kecpultu“. Ak vy dvaja rozprávate do „kecpultu“, nech sa páči, no a potom tak aj vyzerá tá právna argumentácia. Ak ste tu hovorili o lojalite a hovorili ste o lojalite úradníkov, tak teraz máme tému o parlamentnej a ústavnej funkcii podpredsedu parlamentu, nie úradníka, ale poslanca a podpredsedu parlamentu. Pán Švantner, ak vy z vašich lavíc SNS vidíte mňa ako „exota“, ja vám musím pripomenúť, že potom v civilizovanom svete vás a tieto argumenty, ktoré tu používate, naozaj celkom jasne väčšina civilizovaného sveta chápe ako „exotov“. A chcem ešte povedať, že zrejme pán poslanec Hofbauer neobyčajne nenávidí nejakú predtrianonskú zmluvu, ale ja takú nepoznám. A to len dokazuje, že som sa nemýlil, ak som hovoril, že je naozaj nedôstojné takto v parlamente politizovať funkciu podpredsedu parlamentu, ktorý naozaj vykonáva svoju funkciu dobre a podľa zákonov Slovenskej republiky. Nie je žiaden dôvod o tom pochybovať. Keď hovorím, že to prináša iba hanbu Národnej rade, ale aj Slovenskej republike, tak, prosím, nezmnožujte to a zdržte sa. Ďakujem pekne. J. Migaš, predseda NR SR: Ďalej v rozprave vystúpi pán poslanec Šepták a po ňom pani poslankyňa Tóthová. Nech sa páči, pán poslanec Šepták. R. Šepták, poslanec: Vážený pán predseda, dámy a páni, v úvode chcem povedať, že pri tomto bode v tomto pléne úplne zbytočne padajú dosť tvrdé slová a úplne zbytočne sa poslanci vzájomne urážajú a napádajú. Myslím si, že bod, akým je odvolanie pána podpredsedu Bugára z funkcie, je úplne normálny bod, a preto nevidím dôvod na zvýšené útoky poslancov, ktoré sa tu dejú. Pokiaľ viem, tak toto plénum je aréna názorov, ktoré je možné si tu povedať bez toho, aby to motivovalo alebo evokovalo iných poslancov k takým prudkým reakciám a vzájomnému osočovaniu sa, akého som tu teraz svedkom. Pravá Slovenská národná strana má zákonné právo podať takýto bod. Je v programe, je v tomto čase prerokúvania, preto si myslím, že je úplne legitímne, aby sme sa o ňom bavili. Dovoľte mi, aby som v stručnosti zareagoval na môjho predrečníka pána Duku-Zólyomiho, ktorého si ako odborníka veľmi vážim, a chcem povedať, že v minulom volebnom období sme spolu robili aj niektoré zákony, ktoré nakoniec aj v prospech nielen slovenských podnikateľov prešli. Ale prekáža mi to, že svojím príspevkom, ktorý nebol nejako ťažko formulovaný, ale zbytočne podráždil toto auditórium, pretože osobne si myslím, môžem mať zlý názor, ale myslím si, že väčšina slovenského národa si myslí to isté, že nie Slováci, ale, naopak, maďarskí Slováci, alebo Slováci s maďarskou národnosťou, alebo inak povedané, politici, ktorí zastupujú maďarskú menšinu na Slovensku, vyvolávajú veľké emócie, ktoré sa potom dostávajú do eufórií. Ale to sú aj jednotlivé kroky, ktoré sa aj za obdobie týchto skoro 4 rokov vládnutia, keď Strana maďarskej koalície je vo vláde, postupne presadzujú a presadzujú sa kvôli tomu, že táto vláda je závislá od vašich hlasov, pán poslanec. A to je to, čo vlastne evokuje tú nevraživosť. A to je to, čo vzniká veľký problém, pretože len... (Ruch v sále.) Ďakujem za to, že môžem ďalej pokračovať. Chcem tým povedať, že vlastne maďarská menšina je jedinou menšinou z plejády menšín, ktoré žijú v Slovenskej republike, ktorá má, dá sa povedať, nadpriemerné požiadavky a neustále ide v tomto svojom trende ďalej a ďalej podľa hesla, ktoré sa hovorí, „podaj prst a chceme celú ruku“, a to vyvoláva vlastne tú nevraživosť. Ďalej to, čo tu bolo povedané aj ústami mojich kolegov, je tá nedôvera, ktorá vlastne je tu neustále, že Strana maďarskej koalície, ktorú mimochodom obdivujem za jej pevnosť, súčinnosť a odhodlanosť ísť jasne vytýčeným cieľom krok za krokom k svojim cieľom, ktoré majú jasne vytýčené, to, bohužiaľ, sa v parlamente iným politickým stranám nedarí. Musím uznať, že v tomto ste, dá sa povedať, ďaleko dopredu a v tomto obdivujem vašu silu a vlastne odhodlanie, že sa viete postaviť niektorým veciam v svojej plnej sile bez toho, aby ste boli rozhašterení. Myslím si, že skutočne ľudia nedôverujú tomu a boja sa, pretože sú indície na Slovensku, hlavne z južného Slovenska, predávajú sa chalupy, pretože Slováci cítia, že nemajú dostatok práv na juhu, že nie sú tak zastávaní. A hovorím o všetkých krokoch, ktoré sa tam dejú. Ja viem, že vám je, dámy a páni z maďarskej koalície, na smiech, ale stretávame sa s tým každý deň, akým spôsobom sú postupom času Slováci vytláčaní z južného územia. Keď s týmto vystúpime na tlačovke, novinári vypínajú svoje diktafóny, pretože nikto už o tom nechce hovoriť. Ale každý poslanec, ktorý príde na juh, má právo presvedčiť sa o tom, že je to, ako je to s kázňami v kostoloch, akým spôsobom je to so základným školstvom a tak ďalej atď. Jasné príklady z Kráľovského Chlmca, akým spôsobom sa robí nábor do prvých ročníkov maďarských škôl, ako sú na všetko peniaze, len na slovenské školy nie sú peniaze a tak ďalej atď. Všetko to súvisí s tým, čo som povedal, že maďarská koalícia je súčasťou tejto vlády a táto vláda, aby mohla fungovať celé 4 roky, musí robiť určité ústupky, ktoré sú veľmi závažného charakteru. A je jasné, že tieto ústupky sa budú veľmi ťažko, dá sa povedať, brať späť, pretože už bude vždy priestor na kričanie, že sú to naše ľudské práva a raz už sme to dostali, nie je možné ich zobrať. Sú to škody, ktoré budú neustále vyvíjať alebo rozvíjať vzťahy medzi maďarskou komunitou a slovenským národom, ktorý je majoritný, ktorý si bude chcieť udržať svoje práva. A v prvom rade chcem povedať, udržať svoje územie. Pretože mám taký pocit, že neustále sa hrá o južné územie, že sa hrá neustále o vodné zdroje, ktoré sú na južných územiach, o bohatú a úrodnú pôdu, ktorá je tam. A to je to, čo možno je na smiech pre vás, ale pre nás to nie je na smiech, pretože aj toto otázka otvárania Benešových dekrétov, ktoré najskôr boli odmietané, a ako som včera videl, na pôde Európskeho parlamentu už boli prednesené, že sú v rozpore nielen s českým právom, ale aj s európskym právom. Čiže postupom času sa tieto veci rozvíjajú, dostávajú sa do života a nakoniec jedného dňa sa dozvieme, že pravdepodobne bude treba otvoriť Benešove dekréty a bude to znamenať veľký problém. A opäť len veľkú nevraživosť medzi nami. (Ruch v sále.) Keď hovorím o odvolávaní, to všetko, dámy a páni, keď sa pýtate, o čom hovorím, súvisí s odvolávaním podpredsedu pána Bugára, pretože aj toto je dôsledok toho, že pán Bugár prevzal preukaz zahraničného Maďara a že tým požíva aj výhody, ktoré s tým súvisia. Bolo tu viackrát spomínané aj to, akým spôsobom postupovalo voči zákonu o zahraničných Maďaroch Rakúsko. Jednoducho povedalo nie a neplatí. Maďari ho vyňali z pôsobnosti tohto zákona a je pokoj. Na Slovensku sa tento zákon začal uplatňovať. Zasadla vláda, dala jasné stanovisko. Zasadol parlament, dal jasné stanovisko. Ale neustále organizácia, ktorá sa nazýva Za spoločné ciele a má sídlo v Komárne, vyvíja svoju činnosť a ďalej to tu funguje. Je to skutočne na smiech, aký je právny štát Slovensko, že aj napriek tomu, že taká ustanovizeň, ako je Národná rada, zákonodarca dá jasné uznesenie s tým, že pán premiér povie: Viete, musíme počkať, pokiaľ prebehnú v Maďarsku voľby v apríli, potom sa situácia upokojí. Ja si myslím, že my sme zvrchovaný, samostatný štát a nemôžeme na to čakať, či v Maďarsku budú voľby, alebo nebudú voľby, ale musíme jednoznačne konať a povedať, pokiaľ táto organizácia nemá právo, tak tu nebude vykonávať tú činnosť, a pokiaľ sme povedali, že nebudú platiť tieto ustanovenia, tak by platiť nemali. A tým to platí aj o pánovi podpredsedovi Bugárovi, ktorý nie je obyčajný poslanec, dámy a páni, ako ste vy. Pretože vy môžete zastupovať svojich voličov, máte na to mandát, ste zvolení, v poriadku, nikto proti vám nič nemá. Zastupujete svojich voličov, ktorých je podľa vašich preferencií nad 10 %, a máte právo na to voliť. Ale pán podpredseda Bugár, dovoľte mi, dámy a páni, povedať, že je veľmi vysoký funkcionár, je podpredseda, čiže už nemá len povinnosť zastupovať vaše názory, vašej strany, dámy a páni z maďarskej koalície, ale názory tohto parlamentu. A práve preto Pravá Slovenská národná strana dala návrh na jeho odvolanie, pokiaľ prevzal taký dokument, ako prevzal, nemal by zastupovať Národnú radu ako oficiálny podpredseda tejto ustanovizne. A to je ten hlavný dôvod, prečo sme tento návrh podali. Ďakujem. J. Migaš, predseda NR SR: Faktické poznámky na vystúpenie pána poslanca Šeptáka: pán poslanec Slafkovský ako prvý a pán poslanec Moric ako ostatný. Uzatváram možnosť sa prihlásiť s faktickou poznámkou. Nech sa páči, pán poslanec Slafkovský.